हिराले ह्‍विलचियर पाइन्
हिरा बजगाईंको जिवनकै सबैभन्दा ठूलो सपना ह्‍विलचियर चढ्ने थियो । यो कुरा कान्तिपुरसँग सुनाएको हप्ता दिन नबित्दै मंगलबार हिराको जिवनकै सबैभन्दा ठूलो सपना पूरा भएको छ ।
चन्दनपुर, (ललितपुर) — हिरा बजगाईंको जिवनकै सबैभन्दा ठूलो सपना ह्‍विलचियर चढ्ने थियो । यो कुरा कान्तिपुरसँग सुनाएको हप्ता दिन नबित्दै मंगलबार हिराको जिवनकै सबैभन्दा ठूलो सपना पूरा भएको छ ।महिला बालबालिका तथा समाज कल्याण मन्त्रालयद्धारा वितरण गरिएको ‘पूर्ण अशक्त तथा अपाङ्गता’ को परिचयपत्र पाएकी हिरा (घरको बोलाउने नाम गोमा) को ह्‍विलचियर चाहाबारे कान्तिपुरको अनलाइन पोर्टलमा 'हिराको व्हीलचियर सपना : ल्याइदिन्छु भन्ने शहरका सरहरु फर्केर आएनन्' समाचार छापिएपछि उनलाई काठमाडौंमा रहेको करुणा फाउन्डेसनले व्हीलचियर उपलब्ध गराएको छ ।मंगलबार फाउन्डेसनका फिजियोथेरापिस्ट दिलदिप खनाल हिराको घरमै पुगे । काठमाडौंबाट ५० किलोमिटर दुरीमा रहेको हिराको घरमै पुगेर उनले हिरा शारिरीक अवस्था र स्वास्थ्यको जाचँ गरे । ‘क’ वर्गको अपाङ्गता परिचयपत्र पाएकी छोरीकालागी धेरै वर्षदेखी ह्‍विलचियर उपलब्ध गराउन खोजिरहेका उनका बुवा तुलसीप्रसाद र आमा तेजमायाले खुसी व्यक्त गर्दै भने, ‘हाम्रा लागि असम्भव कुरो सम्भव तुल्याइदिनुभयो यो गुण सधै सम्झिरहने छौं ।’तुलसीप्रसादका ६ सन्तानमध्ये हिरा सबैभन्दा जेठी हुन । उनीपछीका तीन बहिनी गोपीनी, सुस्मा र संगिताको गाउमै घरजम भइसक्यो । छोराको रहर पालेका तुलसीका चार छोरीपछि दुई छोरा छन् । करुणा फाउन्डेशनले हिरालाई ह्‍विलचियरका साथसाथै घरभित्र तथा आगनमा हिड्ने क्षमताको विकासका लागि वाकिङ्ग फ्रेम (वाकिङ्ग स्टीक) पनि उपलब्ध गराएको छ । लेख्न पढ्न रहर भएकी उनलाई फिजियोथेरापिस्ट खनालले शैक्षिक सामाग्री र खानेकुरा पनि हस्तान्तरण गरेका थिए ।हिराबारे समाचार सामाग्री प्रकाशित भएपछि स्वदेश र विदेशबाटगरी ११ वटा संस्था/व्यक्तिले ह्‍विलचियर उपलब्ध गराउने इच्छा व्यक्त गरेका थिए । यीमध्ये सबैभन्दा पहिले कान्तिपुरमा सम्पर्क गर्ने करुणा फाउन्डेसन हिराको घर पुगेको हो । 